West Sussex

West Sussex eli Länsi-Sussex on hallinnollinen ja muodollinen kreivikunta Kaakkois-Englannissa, Englannin kanaalin rannalla. West ja East Sussex muodostettiin vuonna 1889 irrottamalla ne Sussexin historiallisesta kreivikunnasta. Hallinnolliseen kreivikuntaan kuuluu seitsemän hallintopiiriä ja sen keskuksena toimii Chichesterin kaupunki. Vuoden 2021 väestönlaskennassa muodollisen kreivikunnan alueella oli noin asukasta.
Maantiede.
West Sussexin pinta-ala on neliökilometriä. Suurin leveys lännestä itään on 70 kilometriä ja pituus etelästä pohjoiseen 50 kilometriä. Kreivikunnan rajanaapureita ovat Hampshire lännessä, Surrey pohjoisessa ja East Sussex idässä. Etelässä se rajautuu Englannin kanaaliin.
West Sussexin läpi kulkee lännestä itään rannikon myötäisesti South Downsin kalkkikiviharjanne, joka laskeutuu mereen loivina rinteinä. Sen pohjoisrinteet ovat jyrkempiä, ja niiden pohjoispuolella levittäytyy savi- ja hiekkapohjainen Wealdin alue. Chichesterin eteläpuolella rannikkotasanko levenee alavaksi Selsey Billin niemimaaksi. Kanaalin rantaviiva muuttuu jatkuvasti eroosion takia etenkin Selsey Billin alueella.
Kanaalin rannikolla on katkeamaton ketju kaupunkeja, joka ulottuu Shoreham-by-Seasta idässä Selseyhyn lännessä. Littlehampton ja Bognor Regis ovat suosittuja lomakohteita ja Worthingissa asuu paljon eläkeläisiä. West Sussexin sisäosat ovat yhä pääosin maaseutua lukuun ottamatta koillisinta osaa Gatwickin lentoaseman ja Crawleyn ympäristössä, joka kaupungistui voimakkaasti 1900-luvulla. Kreivikunnasta suuntautuu paljon työmatkaliikennettä Lontooseen.
West Sussex sijaitsee Etelä-Englannissa, jonne kulkeutuu Manner-Euroopasta ajoittain mantereista ilmaa. Se voi tehdä säästä kylmän talvella ja kuuman ja kostean kesällä. Kreivikunta on myös kaukana Pohjois-Atlantin matalapaineiden kulkureiteiltä, minkä vuoksi siellä sataa suhteellisen vähän verrattuna Ison-Britannian länsi- ja pohjoisosiin. Kanaalin rannikko on Britannian aurinkoisimpia paikkoja – Bognor Regis oli yhtäjaksoisesti Britannian aurinkoisin paikka vuosina 1983–1991. Toisaalta Etelä-Englannissa on havaittu useita kertoja ennätyksellisiä myrskytuulia. Esimerkiksi vuoden 1987 suuressa myrskyssä mitattiin Shoreham-by-Seassa tuulen nopeudeksi yli 51 metriä sekunnissa. Selseyn alueella on puolestaan esiintynyt useita kertoja tuhoisia pyörremyrskyjä.
Hallinto.
West Sussexin paikallishallinto on jaettu pääsääntöisesti kolmeen tasoon. Ylintä päätösvaltaa käyttää Chichesterissä kokoontuva kreivikunnanvaltuusto, joka on kooltaan Englannin yhdenneksitoista suurin aluevaltuusto. Toiminta-alueellaan se vastaa suurimmasta osasta asukkaiden lakisääteisistä palveluista, muun muassa opetuksesta, pelastuspalveluista, kirjastoista, sosiaalipalveluista ja tietyiltä osin kaavoituksesta. Sen alaisuudessa toimii seitsemän hallintopiiriä, jotka hoitavat loput palveluista, esimerkiksi jätekuljetukset ja asuntorakentamisen kaavoittamisen.
Office for National Statisticsin mukaan West Sussexissa oli joulukuussa 2023 yhteensä 156 kuntaa, joista useimmilla oli oma vaaleilla valittu kunnanvaltuustonsa. Kunnilla on paikallishallinnon ylempiin tasoihin nähden varsin vähän päätäntävaltaa: ne osallistuvat neuvoa-antavassa asemassa kaavoitukseen ja päättävät itsenäisesti muun muassa kuntien leikkipaikoista, hautausmaista ja yhteisötiloista. Kreivikuntaan kuuluu myös joitakin alueita (pääasiassa isoja kaupunkeja), joissa ei ole kunnallista itsehallintoa ja kaikki päätökset tehdään hallinnon ylemmillä tasoilla. Tällaisia alueita ovat muun muassa Crawley, Horsham, Worthing ja Shoreham-by-Sea.
Yhdistyneen kuningaskunnan hallitsija nimittää kaikkiin muodollisiin kreivikuntiin edustajikseen lordiluutnantin ja suurseriffin. West Sussexin lordiluutnanttina on toiminut toukokuusta 2022 lähtien Emma Barnard. Lordiluutnantin tehtäviin kuuluu järjestää kuninkaallisten vierailuja kreivikuntaan, myöntää monarkin puolesta tiettyjä kunniamerkkejä, arvonimiä ja palkintoja ja toimia armeijan yhteyshenkilönä. Lordiluutantti jatkaa tehtävässä tavallisesti 75-vuotiaaksi asti, ja hän voi nimittää itselleen varaluutantin ja useita apulaisluutnantteja. Suurseriffi nimitetään yhdeksi vuodeksi kerrallaan, ja hänen päätehtäviään ovat ylioikeuden tuomareiden palveleminen näiden West Sussexiin suuntautuvilla työmatkoilla ja lordiluutnantin avustaminen kuninkaallisten vierailujen järjestämisessä. Lisäksi hän tukee ja edistää aktiivisesti eri oikeusistuinten, viranomaisten ja vapaaehtoisjärjestöjen toimintaa.
Väestö.
Vuonna 2021 West Sussexin muodollisessa kreivikunnassa oli noin asukasta ja suurimpia asutuskeskuksia olivat:
Tunnukset.
Nimikkokukka.
West Sussexilla ei ole omaa nimikkokukkaa; sen sijaan koko historiallisen Sussexin nimikkokukaksi valittiin Plantlife International -järjestön vuonna 2004 pitämässä yleisöäänestyksessä pyörötähkämunkki.